《曲游春 上巳修承招同诸子修禊》
清代·陈维崧

昨夜风吹雨，恰晴光早绣，正好修褉。弄碧垂杨，倚斜桥招手，邀人水戏。

洛浦风光丽。况满座、安期千里。一樽故国心情，三月丽人天气。

小苑露桃开未。正红萼犹含，枝上轻缀。几度花前，趁閒身正健，祇须沈醉。

莫管金鞭坠。酩酊也、斜阳归骑。尚遇无数罗裙，盈盈挑荠。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。